  Виталий Пронин Ӝутэм пристройёсты регистрировать карыны луэ суд пыр гинэ.Валэктон сётэ Кадастръя палатаысь специалист Наталья Шулакова Туэ гужем вуж коркамы борды, фундамент лэсьтыса ик, пристрой пуктӥмы. Табере юан кылдӥз: кулэ-а сое регистрировать карыны? Озьы ке, мар бордысен та уж борды кутсконо, кинлы нырысь вазиськоно? В. Симаков, Дэри ёрос- Корка вӧзы итэт пуктыса, юрт воштӥське ук - вылтусыз но, пушкыз но бадӟымгес луэ, озьыен, выльдоно луоз коркаеныды герӟаськем документъёсты но. Пристрой пусъемын луыны кулэ недвижимостья огъя кун реестрын.Россиысь Градостроительной кодекслэсь куронъёссэ лыдэ басьтоно ке, пристрой ӝутэмдылэсь азьло тӥ нырысь ик дасяны кулэ вал пуктӥськыны лэзись документъёсты. Но та ужпум сярысь тӥ берло малпаськыны кутскиды. Озьыен, та кодекслэн 222 номеро статьяезъя тӥляд пристройды «самовольная постройка» пӧлы шеде. Мукет сямен вераса, сое тӥ ваньбурды пӧлы пыртыны но солы кузё кариськыны уд быгатӥське. Лушкем пуктӥськемды шараяськиз ке, тӥледды сое куашкатыны но косыны быгатозы.Ӝутэм пристройёсты регистрировать карыны луэ суд пыр гинэ. Тазьы бызьылонэз, асьтэос валаськоды, тросгес луоз. Нырысь ик пристроез кадастръя учётэ пуктоно. Со понна кадастръя инженерлы вазиськоно: со чаклалоз пристройлэсь быдӟалазэ, дасялоз солэсь технической планзэ. Соин дасям документъёсты кутыса, вамыштоно Росреестрлэн Удмурт Республикая ёзаз (улон интыдыя), гожтоно куриськон. Та бӧрсьы тӥляд пристройдылы дасялозы кадастръя паспорт, соин вазиськыны быгатоды ни судэ, пристроез ваньбурды пӧлы мед пыртозы шуыса. Суд тӥ пала кариськиз ке, озьыен, луонлыкты кылдэ та ваньбурдэс регистрировать карыны. Со понна нош ик вазиськоно луоз Росреестрлэн элькунмыя ёзъёсаз. Лыдэ басьтоно тазэ но: суд тӥ пала кариськоз сыӵе учыръёсы гинэ, пристройды пуктэмын ке, бускельёслэсь правооссэс чакласа, но калыклэн улонэзлы, тазалыкезлы кышкытлык уг кылдыты ке. Теги: дэмланъёс корка Юан-веран  